**Rámcová dohoda č. 37 / 2023**

uzatvorená podľa § 269 ods. 2 zákona č. 513/1991 Zb. Obchodného zákonníka v znení neskorších predpisov

 **I.**

**Zmluvné strany**

**1.1 Dodávateľ:**

 Obchodné meno:

 V mene koná:

 Sídlo:

 IČO:

 DIČ:

 IČ DPH:

 Bankové spojenie:

 Číslo účtu IBAN:

 BIC/SWIFT:

 Spoločnosť zapísaná: v Obchodnom registri Okresného súdu..., oddiel..., vložka č. ...

(ďalej len **"dodávateľ"**)

**a**

**1.2 Objednávateľ:**

Obchodné meno: **Dopravný podnik mesta Žiliny s.r.o.**

 Sídlo: Kvačalova 2, 011 40 Žilina

 V mene koná: Ing. Mikuláš Kolesár, konateľ

 IČO: 36 007 099

 DIČ: 20 20 44 75 83

 IČ DPH: SK2020447583

 Bankové spojenie: Všeobecná úverová banka, a.s.

 Číslo účtu IBAN: SK78 0200 0000 0027 2107 1158

 BIC/SWIFT: SUBASKBX

Spoločnosť zapísaná: v Obchodnom registri Okresného súdu Žilina, oddiel Sro, vložka č. 3510/L

 (ďalej len **"objednávateľ"** aspoločne s dodávateľom ďalej len **„zmluvné strany“** )

**II.**

**Predmet rámcovej dohody**

2.1 Táto Rámcová dohoda (ďalej aj ako „dohoda“) sa uzatvára ako výsledok verejného obstarávania realizovaného postupom Obchodnej verejnej súťaže podľa § 281 – 288 zákona č. 513/1991 Zb (Obchodný zákonník v znení neskorších predpisov). Obchodnú verejnú súťaž vyhlásil a zverejnil na svojom webovom sídle Objednávateľ ako obstarávateľ (vyhlasovateľ súťaže), ktorý vykonáva vybrané činnosti ustanovené v § 9 ods. 6 a 7 zákona č. 343/2015 Z. z. o verejnom  obstarávaní a o zmene a doplnení niektorých zákonov. Objednávateľ realizoval Obchodnú verejnú súťaž pod názvom: „**Sprostredkovanie pitného režimu a stravovacích služieb formou elektronických stravovacích kariet pre zamestnancov Dopravného podniku mesta Žiliny s.r.o.“** Dodávateľ bol vyhodnotený ako úspešný navrhovateľ. Predmet Obchodnej verejnej súťaže je opísaný a špecifikovaný v Prílohe č. 1 tejto dohody.

2.2 Zmluvné strany sa zaväzujú zaistiť všetkými možnými prostriedkami, aby nedochádzalo ku korupčným konaniam v rámci obchodných vzťahov. Zmluvné strany prehlasujú, že zastávajú prístup nulovej tolerancie ku korupcii na všetkých úrovniach a  vyžadujú od svojich vlastných zamestnancov a zmluvných partnerov konanie v súlade s protikorupčnými zákonmi.

2.3 Predmetom tejto rámcovej dohody je sprostredkovanie pitného režimu a stravovania pre zamestnancov Dopravného podniku mesta Žiliny s.r.o. (ďalej aj ako „DPMŽ“), v súlade s ustanovením § 152 zákona č. 311/2001 Z. z. Zákonníka práce v znení neskorších predpisov, prostredníctvom elektronických stravovacích kariet (ďalej len „karty“) u zmluvných partnerov dodávateľa, t.j. vo vybraných obchodných prevádzkach akceptujúcich elektronické stravovacie karty na úhradu ceny stravovania a pitného režimu na celom území Slovenskej republiky (reštaurácie, zariadenia rýchleho občerstvenia, bufety, lahôdky, bistrá, potravinové reťazce, obchody s potravinami).

2.4 Súčasťou predmetu rámcovej dohody je aj správa kariet a  pripisovanie stravovacích a nápojových jednotiek na jednotlivé karty podľa aktuálnych potrieb objednávateľa.

2.5 Touto rámcovou dohodou sa dodávateľ zaväzuje na základe objednávok vystavených objednávateľom a  za podmienok dohodnutých v tejto rámcovej dohode priebežne zabezpečovať sprostredkovanie pitného režimu a stravovania formou elektronických stravovacích kariet pre zamestnancov DPMŽ v rámci celého územia Slovenskej republiky a objednávateľ sa zaväzuje zaplatiť dodávateľovi dohodnutú cenu.

2.6 Nominálna hodnota stravovacej jednotky je **6,00 EUR** a nominálna hodnota nápojovej jednotky je **1,00 EUR**. Objednávateľ si vyhradzuje právo v priebehu plnenia rámcovej dohody zmeniť nominálnu hodnotu stravovacej a/alebo nápojovej jednotky. Predpokladaný počet stravovacích jednotiek a nápojových jednotiek je uvedený v prílohe č.2 tejto dohody. Tieto odberné množstvá nie sú zmluvne záväzné, majú informatívny charakter a skutočne odobraté množstvo stravovacích a nápojových jednotiek sa môže líšiť od predpokladaného množstva a bude závisieť od konečných potrieb objednávateľa.

2.7 Plnenie dohody bude realizované dodaním **274 ks** elektronických stravovacích kariet podľa menného zoznamu zamestnancov DPMŽ.

**III.**

**Termín a miesto poskytovania predmetu rámcovej dohody**

3.1 Miesto dodania predmetu rámcovej dohody je:

 Dopravný podnik mesta Žiliny s.r.o., Kvačalova 2, 011 40 Žilina.

3.2 Táto rámcova dohoda sa uzatvára **na dobu určitú a to od 01.01.2024 do 31.12.2024** alebo do vyčerpania maximálneho finančného objemu vo výške **390 000,- EUR bez DPH** (slovom tristodeväťdesiattisíc EUR). Objednávateľ nie je povinný objednať predpokladné množstvo stravovacích jednotiek a nápojových jednotiek, ani ich predpokladaný finančný objem.

3.3 Lehota na prvotné hromadné dodanie kariet sa požaduje do 10 pracovných dní odo dňa doručenia písomnej objednávky a  doručenia menného zoznamu zamestnancov DPMŽ vrátane personalizovaných údajov zamestnancov DPMŽ podľa zadanej objednávky dodávateľovi.

3.4 Dodávateľ sa zaväzuje vystaviť a dodať objednávateľovi na základe objednávky náhradnú kartu pre zamestnanca, ktorý ju stratil, alebo mu bola odcudzená alebo inak došlo k jej poškodeniu. Náhradná karta bude doručená objednávateľovi do 5 pracovných dní odo dňa doručenia objednávky.

**IV.**

**Práva a povinnosti zmluvných strán**

4.1 Objednávateľ si vyhradzuje právo zmeniť výšku nominálnej hodnoty stravovacej jednotky a  výšku nominálnej hodnoty nápojovej jednotky v závislosti od všeobecne platných právnych predpisov, ekonomických možností objednávateľa, prípadne od zmien legislatívy a doplnení zákona č. 283/2002 Z.z. o cestovných náhradách.

4.2 Objednávateľ sa zaväzuje vystaviť dodávateľovi objednávku, ktorá bude obsahovať údaje podľa bodu 4.9 tohto článku do 5. dňa príslušného mesiaca.

4.3 Objednávateľ sa zaväzuje zaplatiť fakturovanú cenu v lehote splatnosti 30 dní od doručenia faktúry. Za zaplatenie sa považuje pripísanie dohodnutej kúpnej ceny na účet dodávateľa.

4.4 Presný počet nárokov na karty bude objednávateľ určovať v samostatných záväzných mesačných zostavách v závislosti od potrieb objednávateľa. Zostava bude vyhotovená a podpísaná určenými osobami objednávateľa, ktoré objednávateľ oznámi dodávateľovi.

4.5 Stravovacie a  nápojové jednotky uvedené v príslušnej objednávke budú pripisované na karty v nominálnej hodnote požadovanej objednávateľom.

4.6 Dodávateľ sa zaväzuje bezodplatne vystaviť a dodať objednávateľovi karty, ktoré spĺňajú nasledujúce požiadavky:

1. karta bude vystavená vždy na meno a osobné číslo zamestnanca DPMŽ – držiteľa karty,
2. karta musí obsahovať názov a logo dodávateľa,
3. karta musí obsahovať ochranné prvky proti falšovaniu a poučenie pre držiteľa karty,
4. použitie karty musí byť viazané na znalosť osobného identifikačného kódu – PIN kódu, s možnosťou jeho zmeny v sieti bankomatov Slovenských bánk a ich zahraničných pobočiek alebo iným spôsobom,
5. karta musí obsahovať dátum exspirácie karty (exspirácia každej vystavenej karty musí byť minimálne po dobu trvania zmluvy, t.j. do 31.12.2024),
6. karta musí byť bezkontaktná, príp. možnosť použitia za pomoci PIN kódu s  možnosťou overenia zostatku hodnoty stravovacích a nápojových jednotiek v eurách priamo na účtenke z terminálu a  na webovom portáli dodávateľa (po každej transakcii sa musí zobraziť aktuálny zostatok) a umožňuje platbu od 0,10 EUR,
7. karta musí byť použiteľná výhradne len na účel stravovania (nie výber v hotovosti),
8. na tieto karty musia byť zabezpečené zmluvné stravovacie zariadenia určené na stravovanie alebo kúpu potravín na území SR, musia disponovať vhodným platobným terminálom akceptujúcim elektronickú stravovaciu kartu.

4.7 Dodávateľ berie na vedomie a zaväzuje sa v priebehu platnosti dohody bezodplatne vystaviť a dodať kupujúcemu ďalšie karty spĺňajúce všetky požiadavky stanovené v článku IV. bode 4.6 tejto dohody do 5 pracovných dní odo dňa doručenia písomnej žiadosti objednávateľa.

4.8 V prípade straty karty je dodávateľ povinný zabezpečiť jej blokovanie na základe požiadania užívateľa karty bezplatne.

4.9 Dodávateľ je povinný zabezpečiť priradenie objednávateľom objednaných stravovacích a nápojových jednotiek k príslušným kartám do 24 hodín od prijatia záväznej objednávky objednávateľom. Objednávanie elektronických stravovacích kariet a pripisovanie stravovacích a nápojových jednotiek na jednotlivé elektronické karty sa bude realizovať prostredníctvom elektronického objednávkového systému, na základe elektronických objednávok objednávateľa odoslaných elektronickým systémom zriadeným na webovom sídle dodávateľa. Doručenie objednávky bude potvrdené formou správy o doručení objednávky, automaticky zaslanej elektronickým objednávkovým systémom. Objednávka vystavená objednávateľom bude obsahovať minimálne nasledovné údaje:

* osobné číslo, meno a priezvisko zamestnanca objednávateľa – držiteľa karty,
* počet objednaných stravovacích a nápojových jednotiek,
* nominálnu hodnotu objednaných stravovacích a nápojových jednotiek,
* miesto a dátum vystavenia objednávky,
* meno, priezvisko a podpis osoby oprávnenej konať za objednávateľa, telefónne číslo, email.

Dodávateľ je povinný odberateľa informovať, že objednané stravovacie a  nápojové jednotky boli k príslušným kartám priradené.

4.10 Objednávateľ má právo odmietnuť prevzatie kariet, ktoré svojím vyhotovením nezodpovedajú podmienkam dohodnutým v tejto rámcovej dohode. Výška storno poplatkov, ktorú si môže dodávateľ nárokovať je vo výške 0 % z hodnoty takto vrátených kariet.

4.11 Elektronická stravovacia karta nebude doručovaná priamo zamestancovi, ale objednávateľovi.

4.12 Karta nemá charakter všeobecného platobného prostriedku a je určená výlučne na úhradu stravy a nápojov v rámci vybraných obchodných prevádzok.

4.13 Zmluvné strany sa zaväzujú, že si budú poskytovať potrebnú súčinnosť pri plnení záväzkov z tejto dohody a navzájom si budú oznamovať všetky okolnosti a informácie, ktoré môžu mať vplyv na vystavenie jednotlivých objednávok podľa podmienok dohodnutých v tejto dohode.

4.14 Zmluvná strana, ktorá poruší svoju povinnosť vyplývajúcu z tejto dohody, je povinná nahradiť škodu spôsobenú druhej zmluvnej strane, ibaže preukáže, že porušenie povinností bolo spôsobené okolnosťami vylučujúcimi zodpovednosť.

4.15 Počas celej doby platnosti je dodávateľ povinný udržiavať v rámci územia mesta Žiliny sieť minimálne 100 zmluvných stravovacích zariadení, prevádzok so stravovacími službami, donáškových zariadení, supermarketov, hypermarketov, potravín a  zariadení poskytujúcich predaj nealkoholických nápojov. Dodávateľ sa  zaväzuje zoznam zmluvných zariadení pravidelne aktualizovať a poskytovať ich objednávateľovi, pričom tento zoznam bude rovnako dostupný na webovej stránke dodávateľa.

4.16 Vo veci vybavovania objednávok je kontaktnou osobou na strane objednávateľa (p. Denisa Chovancová, tel. č. +421415660148, e-mail: sekretariat@dpmz.sk, dpmz@dpmz.sk), resp. iná poverená zodpovedná osoba objednávateľa. Kontaktné údaje dodávateľa pre objednávanie stravovacích a nápojových poukážok sú: ......................(navrhovateľ doplní adresu, tel. číslo, e-mail, kontaktnú osobu)........... .

**V.**

**Cena a platobné podmienky**

5.1 Zmluvné strany sa dohodli, že cena objednaných plnení podľa tejto rámcovej dohody nepresiahne maximálny finančný objem vo výške **390 000,- EUR bez DPH** ( slovom tristodeväťdesiattisíc EUR).

5.2 Objednávateľ bude čerpať finančný objem podľa bodu 5.1 na základe svojich aktuálnych potrieb a teda nie je povinný vyčerpať tento finančný objem do maximálnej výšky, s čím dodávateľ podpisom tejto rámcovej dohody vyjadril súhlas. Dodávateľ sa zaväzuje, že voči objednávateľovi nebude uplatňovať žiadne nároky z dôvodu nevyčerpania dohodnutého maximálneho finančného objemu podľa bodu 5.1.

5.3 Cena stravovacej jednotky je stanovená v súlade so zákonom Národnej rady Slovenskej republiky č.18/1996 Z.z. o cenách v znení neskorších predpisov a zákonom č.311/2001 Z.z. Zákonníka práce v znení neskorších predpisov.

5.4 Za sprostredkovanie kariet v zmluvných stravovacích zariadeniach si dodávateľ bude účtovať províziu za sprostredkovanie vo výške **...(doplní navrhovateľ)........ %** z príslušnej nominálnej hodnoty stravovacej jednotky a províziu za sprostredkovanie vo výške **..doplní navrhovateľ)..........%** z príslušnej nominálnej hodnoty nápojovej jednotky.

5.5 Celková cena, ktorú bude objednávateľ uhrádzať dodávateľovi na základe písomnej objednávky, bude daná súčinom počtu stravovacích a nápojových jednotiek a ceny za stravovaciu a nápojovú jednotku, a provízie za sprostredkovanie (ak sa uplatňuje). Podrobný rozpis ceny tvorí Prílohu č. 2 tejto dohody.

5.6 Celková cena pokrýva všetky náklady dodávateľa spojené s vyhotovením a dodaním elektronických kariet objednávateľovi, vydaním, blokáciou, aktiváciou, personalizáciou kariet, dodávkou kariet do miesta plnenia, pripísaním stravovacích a nápojových jednotiek ku kartám, vedením zamestnaneckých účtov ku kartám a všetky súvisiace transakčné náklady, súvisiacu komunikáciu so zamestnancom objednávateľa – držiteľom karty (zasielanie SMS, a pod.) a všetky ďalšie prípadné náklady poskytovateľa spojené s plnením predmetu rámcovej dohody.

5.7 Objednávateľ neposkytne dodávateľovi žiadny finančný preddavok ani zálohovú platbu.

5.8 Cenu za objednané stravovacie a nápojové jednotky uhradí objednávateľ dodávateľovi na základe daňových dokladov – faktúr (ďalej len „faktúra“), ktoré je dodávateľ oprávnený vystaviť do 15 dní odo dňa pripísania stravovacích a nápojových jednotiek na karty v zmysle objednávky. Za riadne vystavenú faktúru sa považuje faktúra, ktorá obsahuje všetky náležitosti daňového dokladu v zmysle platných právnych predpisov.

5.9 Neoddeliteľnou prílohou každej faktúry bude objednávka.

5.10 Lehota splatnosti jednotlivých faktúr je 30 dní odo dňa doručenia faktúry objednávateľovi. V prípade faktúry zaslanej elektronickou formou sa za deň doručenia považuje deň prijatia elektronickej faktúry na e-mailovej adrese objednávateľa. V prípade, že splatnosť faktúry pripadne na deň pracovného voľna alebo pracovného pokoja, bude sa za deň splatnosti považovať nasledujúci pracovný deň. Objednávateľ nie je v omeškaní s úhradou faktúry, ak v posledný deň lehoty splatnosti zadá príkaz na jej úhradu svojmu peňažnému ústavu. V prípade, že faktúry a jej prílohy nebudú obsahovať všetky dohodnuté alebo zákonné náležitosti, má objednávateľ právo takúto faktúru vrátiť dodávateľovi s uvedením nedostatkov, ktoré sa majú odstrániť. V tomto prípade sa preruší plynutie lehoty splatnosti a nová lehota splatnosti začne plynúť dňom riadneho doručenia opravenej faktúry objednávateľom.

**VI.**

**Zmluvné sankcie**

6.1 V prípade omeškania objednávateľa s úhradou faktúry môže dodávateľ účtovať objednávateľovi úroky z omeškania v zmysle príslušných ustanovení Obchodného zákonníka.

6.2 Uplatnením zmluvnej pokuty nie je dotknuté právo na náhradu škody.

6.3 Za nedodržanie temínu plnenia stanoveného v objednávke je objednávateľ oprávnený účtovať dodávateľovi zmluvnú pokutu vo výške 0,05% z ceny nesplnenej objednávky a to za každý i začatý deň omeškania.

**VII.**

**Ukončenie rámcovej dohody**

7.1 Zmluvné strany sa dohodli, že túto rámcovú dohodu je možné ukončiť nasledovnými spôsobmi:

1. uplynutím doby, na ktorú bola uzatvorená alebo vyčerpaním maximálneho finančného objemu uvedeného v Článku III., ods. 3.2 dohody a to podľa toho, čo nastane skôr,
2. dohodou zmluvných strán, ktorej súčasťou je i vysporiadanie vzájomných záväzkov a pohľadávok,
3. výpoveďou zo strany objednávateľa, aj bez uvedenia dôvodu, s výpovednou lehotou 3 mesiace, ktorá začína plynúť od prvého dňa kalendárneho mesiaca nasledujúceho po doručení výpovede dodávateľovi,
4. odstúpením od rámcovej dohody.

7.2 Každá zo zmluvných strán je oprávnená odstúpiť od tejto rámcovej dohody zo zákonom daných dôvodov, a to najmä v prípade podstatného porušenia tejto rámcovej dohody druhou zmluvnou stranou.

7.3 Objednávateľ je oprávnený odstúpiť od tejto rámcovej dohody aj v prípade, ak dodávateľ poruší povinnosti, ktoré mu vyplývajú z ustanovení tejto rámcovej dohody alebo z ustanovení príslušných právnych predpisov. Objednávateľ je v tomto prípade oprávnený odstúpiť od rámcovej dohody už po druhom porušení ktorejkoľvek povinnosti zo strany dodávateľa, pričom objednávateľ po prvom porušení povinnosti písomne upozorní poskytovateľa na porušenie zmluvných podmienok alebo ustanovení právnych predpisov s upozornením, že pri ďalšom porušení ktorejkoľvek povinnosti má právo odstúpiť od tejto rámcovej dohody. Objednávateľ v upozornení uvedie lehotu na nápravu, ak sa vyžaduje.

7.4 Dodávateľ je oprávnený od tejto rámcovej dohody odstúpiť aj v prípade, ak objednávateľ poruší povinnosti, ktoré mu vyplývajú z ustanovení tejto rámcovej dohody alebo z ustanovení príslušných právnych predpisov. Dodávateľ je v tomto prípade oprávnený odstúpiť od rámcovej dohody už po druhom porušení ktorejkoľvek povinnosti zo strany objednávateľa, pričom dodávateľ po prvom porušení povinnosti písomne upozorní objednávateľa na porušenie zmluvných podmienok alebo ustanovení právnych predpisov s upozornením, že pri ďalšom porušení ktorejkoľvek povinnosti má právo odstúpiť od tejto rámcovej dohody. Dodávateľ v upozornení uvedie lehotu na nápravu, ak sa vyžaduje.

7.5 Odstúpenie od tejto rámcovej dohody bude účinné dňom jeho doručenia druhej zmluvnej strane, musí mať písomnú formu. Odstúpenie musí byť podpísané štatutárnym zástupcom, inak je neplatné.

7.6 Pri odstúpení od tejto rámcovej dohody, resp. pri ukončení platnosti tejto dohody, nebudú zmluvné strany povinné vrátiť plnenia poskytnuté im pred odstúpením od dohody druhou zmluvnou stranou a nebudú oprávnené žiadať vrátenie plnení poskytnutých pred odstúpením od tejto dohody druhej zmluvnej strane.

7.7 Odstúpením od rámcovej dohody podľa tohto článku zanikajú všetky práva a povinnosti strán z rámcovej dohody s výnimkou náhrady škody vzniknutej porušením rámcovej dohody, nárokov na dovtedy vzniknuté zmluvné resp. zákonné sankcie a úroky z omeškania, aj nárok na bezplatné odstránenie zistených vád.

7.8 Na objednávky doručené dodávateľovi do zániku zmluvného vzťahu založeného touto rámcovou dohodou sa budú naďalej vzťahovať všetky relevantné ustanovania tejto rámcovej dohody s výnimkou prípadu, ak v právnom úkone vykonanom zo strany objednávateľa, ktorým sa zmluvný vzťah založený touto rámcovou dohodou končí, bude uvedené, že zanikajú aj všetky do momentu zániku zmluvného vzťahu dodávateľovi doručené objednávky alebo niektoré z nich.

7.9 Z dôvodov podľa tohto článku je objednávateľ oprávnený odstúpiť aj od objednávky.

**VIII.**

**Záverečné ustanovenia**

8.1 Pokiaľ v tejto rámcovej dohode nebolo dohodnuté inak, vzájomné vzťahy zmluvných strán sa riadia ustanoveniami Obchodného zákonníka a ďalšími príslušnými právnymi predpismi Slovenskej republiky vo vzťahu na predmet a obsah tejto dohody.

8.2 Táto rámcová dohoda nadobúda platnosť dňom jej podpísania oprávnenými zástupcami obidvoch zmluvných strán a účinnosť od 01.01.2024. Táto zmluva podlieha zverejneniu podľa § 47 a) zákona č. 546/2010 Z.z., ktorým sa dopĺňa zákon č. 40/1964 Zb. Občiansky zákonník v znení neskorších predpisov. Zmluvné strany súhlasia so zverejnením dohody podľa § 5 a) a 5 b)  zákona č. 211/2000 Z. z. o slobodnom prístupe k informáciám v znení neskorších predpisov.

8.3 Táto rámcová dohoda môže byť menená a dopĺňaná len písomnými dodatkami podpísanými obidvoma zmluvnými stranami a tie sa stávajú jej neodeliteľnou súčasťou.

8.4 Táto rámcová dohoda je vypracovaná v štyroch (4) vyhotoveniach, z ktorých dve (2) vyhotovenia si ponechá objednávateľ a dve (2) vyhotovenia si ponechá dodávateľ.

8.5 Zmluvné strany vyhlasujú, že si túto rámcovú dohodu pred jej podpísaním prečítali, že bola uzavretá slobodne, vážne, určite a zrozumiteľne a na znak súhlasu s jej obsahom ju vlastnoručne podpisujú.

V ......miesto............, dňa ........dátum........ V Žiline, dňa ............................

Dodávateľ: Objednávateľ:

....................................................... .....................................................

(meno, priezvisko, podpis) Ing. Mikuláš Kolesár

 konateľ

Prílohy:

Príloha č. 1: Opis predmetu obchodnej verejnej súťaže a jeho špecifikácia

Príloha č. 2: Identifikačné údaje navrhovateľa a návrh na plnenie kritérií